## Pérez Llorca destaca que la reforma fiscal del Consell garantix “un sistema més equitatiu, solidari i alineat amb la realitat de les famílies”

*** Aposta per “una estratègia centrada en les rendes mitjanes i baixes perquè els ciutadans visquen millor” i posa com a exemple l’estalvi de 50 milions d’euros per a jóvens i col·lectius vulnerables en l’ITP
* Assenyala que “continuarem avançant amb mesures com l’ampliació del 50 % de totes les deduccions autonòmiques en l’IRPF aprovades en 2023 i la nova deducció per a la pràctica de la música”
* Indica que les reduccions en els impostos de successions i donacions han permés un estalvi de més de 214 milions d’euros entre gener de 2024 i novembre de 2025**

El president de la Generalitat, Juanfran Pérez Llorca, ha subratllat que la reforma fiscal que ha posat en marxa el Govern Valencià “garantix un sistema més equitatiu, solidari i alineat amb la realitat socioeconòmica de les famílies de la Comunitat Valenciana, reduint la pressió fiscal i impulsant l’activitat econòmica”.

El president ha advocat per una “estratègia fiscal centrada en les rendes mitjanes i baixes perquè els ciutadans visquen millor” per la qual cosa ha insistit a “continuar avançant en mesures com les noves deduccions fiscals específiques en l’IRPF autonòmic per a fomentar la pràctica de la música i l’ampliació del 50 % de totes les deduccions socials autonòmiques aprovades en 2023 per a l’impost de la renda”.

Així, ha recordat que les dades de la campanya de renda de 2023, que ja incloïa les deduccions aprovades pel Consell del canvi per a la pràctica esportiva, salut bucodental, adquisició de lents o malalties com dany cerebral o alzhèimer, han permés un estalvi de 185 milions d’euros.

A més, a estes mesures cal sumar la reducció d’un 25 % de l’impost de transmissions patrimonials (ITP) per a jóvens i col·lectius vulnerables, vigents des de l’1 de gener de 2024, així com la supressió de l’impost de successions i donacions.

D’esta manera, Pérez Llorca ha afirmat que “continuarem per la senda de l’alleujament fiscal per a beneficiar a tots, especialment els ciutadans amb ingressos mitjans i baixos amb l’objectiu d’arribar a més persones, al mateix temps que s’afavorisca l’activitat econòmica i la recuperació social i econòmica de la Comunitat Valenciana”.

**Impacte en la compra de vivenda de jóvens i col·lectius vulnerables**

El cap del Consell ha realçat l’aposta de la Generalitat per “afavorir l’accés a la vivenda a milers de jóvens i famílies amb una política integral que inclou mesures normatives, avals, construcció de vivendes i rebaixes fiscals” i que tal com ha avançat “es rebaixarà el tipus general un 10 % per a tots els contribuents”.

Així, les dades de l’Agència Tributària Valenciana (ATV) reflectixen que entre gener de 2024 i novembre de 2025 s’han presentat 36.429 declaracions que s’han acollit a les noves tarifes de l’impost de transmissions patrimonials (ITP), amb una reducció del 25 % d’esta taxa a jóvens, famílies monoparentals i dones víctimes de violència de gènere, entre altres.

Estos declarants han ingressat un total de 148,2 milions d’euros, que amb les tarifes anteriors haurien suposat 197,8 milions, per la qual cosa l’estalvi total per als ciutadans ha sigut de 49,6 milions d’euros, és a dir, 1.361 euros de mitjana.

En concret, Pérez Llorca ha detallat que esta reducció “ha beneficiat 25.767 declaracions de jóvens menors de 35 anys que s’han estalviat una mitjana de 1.482 euros per a la compra de la seua primera vivenda”.

Este estalvi també es trasllada a la resta de col·lectius beneficiats per les noves tarifes de l’ITP com persones amb discapacitat (estalvi mitjà de 797 euros), famílies nombroses i monoparentals (estalvi mitjà de 578 euros), dones víctimes de violència de gènere (estalvi mitjà de 875 euros), VPO de règim especial que siga la primera vivenda habitual (estalvi mitjà de 767 euros), VPO de règim general que siga la vivenda habitual (estalvi mitjà de 1.587 euros).

A més, cal sumar la nova tarifa per a adquisició de parcel·les amb vocació agrària, vigent des de l’1 de juny de 2025, i que han permés un estalvi mitjà de 836 euros per contribuent.

**Successions i donacions**

Respecte a l’impost de successions, l’estalvi entre gener de 2024 i novembre de 2025 en els imports ingressats per als grups I i II (descendents i adoptats, cònjuges, ascendents i adoptants), que suposen més del 90 % del total de declarants, en novembre d’enguany respecte al que es va ingressar en 2023, és de 104,6 milions. A esta xifra cal sumar els 99,1 milions d’estalvi estimat durant l’any 2024, la qual cosa suposa un total de 203,7 milions d’euros.

Pel que fa a l’impost sobre donacions, les fetes en els grups I i II han crescut notablement, i han passat de 34.851 entre gener i novembre de 2023 a 55.673 en 2025, mentres que l’estalvi estimat des de gener de 2024 fins a novembre d’enguany ascendix a 10,7 milions d’euros.

Fecha: 04/01/2026